KLASA: P-115/23

URBROJ: 711-02-01/07-2024-04

Zagreb, 11. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika** **………….., direktora trgovačkog društva INSTITUT ZA SIGURNOST ZAGREB dioničko društvo za zaštitu na radu, zaštitu od požara, zaštitu čovjekove okoline, promet roba i usluga do 29. svibnja 2024., OIB: 47826760168,** na 55. sjednici održanoj 11. srpnja 2024., donosi sljedeću

 **ODLUKU**

1. **Propustom da po pisanom pozivu Povjerenstva podnese pravilno i potpuno ispunjeni važeći obrazac imovinske kartice povodom stupanja na dužnost 9. siječnja 2023. sa stanjem na dan 8. veljače 2023., obveznik Branko Kustura, direktor trgovačkog društva INSTITUT ZA SIGURNOST ZAGREB dioničko društvo za zaštitu na radu, zaštitu od požara, zaštitu čovjekove okoline, promet roba i usluga do 29. svibnja 2024., počinio je povredu članka 10. stavka 2. ZSSI-a.**
2. **Za povredu ZSSI-a opisanu pod točkom I. ove izreke, obvezniku Branku Kusturi izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Branka Kusturu, direktora trgovačkog društva INSTITUT ZA SIGURNOST ZAGREB dioničko društvo za zaštitu na radu, zaštitu od požara, zaštitu čovjekove okoline, promet roba i usluga do 29. svibnja 2024., utvrdilo da navedeni obveznik nije podnio imovinsku karticu povodom stupanja na dužnost sukladno članku 10. stavku 2. ZSSI-a.

Stoga je Povjerenstvo, temeljem članka 14. stavka 2. ZSSI-a, zaključkom broj: 711-I-456-IK-37/23-02-20 od 10. ožujka 2023. pozvalo obveznika da u roku od 15 dana od dana primitka tog zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 9. siječnja 2023. sa stanjem na dan 8. veljače 2023., sukladno uputi iz obrazloženja tog zaključka. Obveznik je istim zaključkom upozoren da će, ako ne ispuni navedenu obvezu podnošenja pravilno i potpuno ispunjenog važećeg obrasca imovinske kartice, Povjerenstvo protiv obveznika pokrenuti postupak zbog povrede odredbi o imovinskoj kartici.

Obveznik je navedeni zaključak, prema priloženoj dostavnici, zaprimio 15. ožujka 2023. te u utvrđenom roku nije postupio po tom zaključku Povjerenstva, odnosno u roku od 15 dana od dana primitka istog nije podnio imovinsku karticu povodom stupanja na dužnost.

Slijedom navedenog, Povjerenstvo je na stručnom radnom sastanku Povjerenstva održanom dana 31. siječnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 2. ZSSI-a te je o istome obavijestilo obveznika obaviješću KLASA: P-115/23, URBROJ: 711-02-01/04-2024-02 od 31. siječnja 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti. Isto tako, obveznik je upozoren i da će, ako ne dostavi traženo očitovanje, Povjerenstvo nastaviti postupak posebno cijeneći tu okolnost sukladno članku 42. stavku 4. ZSSI-a.

Obveznik se na predmetnu obavijest Povjerenstva nije očitovao.

U tijeku postupka Povjerenstvo je izvršilo uvid u zaključak Povjerenstva broj: 711-I-456-IK-37/23-02-20 od 10. ožujka 2023. s preslikom dostavnice, službenu bilješku Povjerenstva od 9. svibnja 2023., obavijest Povjerenstva KLASA: P-115/23, URBROJ: 711-02-01/04-2024-02 od 31. siječnja 2024. te u Registar obveznika, Registar pravnih osoba i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika utvrdilo da je Branko Kustura od 9. siječnja 2023. do 29. svibnja 2024. obnašao dužnost direktora trgovačkog društva INSTITUT ZA SIGURNOST ZAGREB dioničko društvo za zaštitu na radu, zaštitu od požara, zaštitu čovjekove okoline, promet roba i usluga. Uvidom u Registar pravnih osoba utvrđeno je da je osnivač navedenoga trgovačkog društva Republika Hrvatska, pa da je Branko Kustura stoga obveznik ZSSI-a sukladno članku 3. stavku 1. točki 39. tog Zakona.

Povjerenstvo je uvidom u Registar imovinskih kartica utvrdilo da obveznik Branko Kustura nije podnio traženu imovinsku karticu povodom stupanja na dužnost sa stanjem na dan 8. veljače 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku

karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 5. ZSSI-a propisano je, između ostaloga, da ako obveznik podnosi imovinsku karticu nakon isteka rokova propisanih stavkom 2. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice. Stavkom 2. istoga članka ZSSI-a propisano je da će, iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Isto tako, stavkom 4. istog članka ZSSI-a propisano je da ako obveznik ne postupi u roku navedenom iz stavaka 2. i 3. toga članka, Povjerenstvo će protiv obveznika pokrenuti postupak zbog povrede odredbi o imovinskoj kartici.

U postupku je utvrđeno da je obveznik Branko Kustura stupio na dužnost direktora trgovačkog društva INSTITUT ZA SIGURNOST ZAGREB dioničko društvo za zaštitu na radu, zaštitu od požara, zaštitu čovjekove okoline, promet roba i usluga 9. siječnja 2023., pa je sukladno citiranom članku 10. stavku 2. ZSSI-a bio obvezan podnijeti imovinsku karticu u roku od 30 dana od dana stupanja na tu dužnost, tj. do 8. veljače 2023. Kako to isti nije učinio, a s obzirom da se radi o obvezniku koji prvi put podnosi imovinsku karticu povodom prvog stupanja na dužnost u smislu članka 14. stavka 2. ZSSI-a, to je Povjerenstvo sukladno istoj odredbi gore navedenim zaključkom od 10. ožujka 2023. pozvalo obveznika da u roku od 15 dana od dana primitka istog podnese imovinsku karticu povodom stupanja na dužnost i to sa stanjem na dan 8. veljače 2023. Obveznik je navedeni zaključak zaprimio 15. ožujka 2023., a traženu imovinsku karticu nije podnio.

Stoga je utvrđeno da je obveznik takvim svojim propustom povrijedio članak 10. stavak 2. ZSSI-a.

**Slijedom navedenog, obveznik je dužan, unatoč činjenici da mu je dužnost prestala 29. svibnja 2024., podnijeti predmetnu imovinsku karticu povodom stupanja na dužnost, kao i ostale imovinske kartice koje nije podnio, a koje je sukladno odredbama ZSSI-a dužan podnijeti.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, kao i da se protiv obveznika nisu vodili predmeti pri Povjerenstvu, Povjerenstvo je utvrdilo primjerenim obvezniku za povredu odredbe članka 10. stavka 2. ZSSI-a izreći sankciju opomene sukladno članku 49. ZSSI-a.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Sukladno svemu navedenom, Povjerenstvo je odlučilo kao u izreci ove odluke.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Branko Kustura, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana